**ਐਲੀਮੈਂਟਰੀ ਸਵਿਚਿੰਗ - ਸਵਾਲ ਤੇ ਜਵਾਬ**

**ਕੀ ਉਨ੍ਹਾਂ ਸਾਰੇ ਵਿਦਿਆਰਥੀਆਂ ਅਤੇ ਪਰਿਵਾਰਾਂ ਦੀ ਦਰਖਾਸਤ ਮੰਨੀ ਜਾਵੇਗੀ, ਜਿਨ੍ਹਾਂ ਨੇ ਸਵਿੱਚ ਵਿਚ ਆਪਣੀ ਰੁਚੀ ਦੱਸੀ ਹੈ?**

ਅਸੀਂ ਭਾਵੇਂ ਇਸ ਗੱਲ ਲਈ ਵਚਨਬੱਧ ਹਾਂ ਕਿ ਜਿੱਥੇ ਥਾਂ ਉਪਲਬਧ ਹੋਵੇ, ਸਵਿੱਚ ਦੀਆਂ ਵੱਧ ਤੋਂ ਵੱਧ ਦਰਖਾਸਤਾਂ ਮੰਨੀਆਂ ਜਾਣਗੀਆਂ, ਪਰ ਅਸੀਂ ਸਾਰੀਆਂ ਦਰਖਾਸਤਾਂ ਪੂਰੀਆਂ ਨਹੀਂ ਕਰ ਸਕਾਂਗੇ। ਉਨ੍ਹਾਂ ਵਿਦਿਆਰਥੀਆਂ ਨੂੰ ਪਹਿਲ ਦਿੱਤੀ ਜਾਵੇਗੀ, ਜਿਹੜੇ ਅਜਿਹੇ ਖੇਤਰਾਂ ਵਿਚ ਰਹਿੰਦੇ ਹਨ, ਜਿੱਥੇ ਕੋਵਿਡ-19 ਦਾ ਵੱਧ ਖਤਰਾ ਹੈ (ਟੋਰਾਂਟੋ ਪਬਲਿਕ ਹੈਲਥ ਦੁਆਰਾ ਦਿੱਤੇ ਤਾਜ਼ਾ ਅੰਕੜਿਆਂ ਦੇ ਅਧਾਰ ਤੇ), ਅਤੇ ਜਿਨ੍ਹਾਂ ਨੇ ਦਸੰਬਰ 2020 ਦੇ ਸਵਿਚਿੰਗ ਸਰਵੇ ਦੌਰਾਨ ਆਪਣੀ ਰੁਚੀ ਦੱਸੀ ਸੀ। ਵਧੇਰੇ ਜਾਣਕਾਰੀ ਲਈ ਆਪਣੇ ਬੱਚੇ ਦੇ ਹੋਮ ਸਕੂਲ ਦੇ ਪ੍ਰਿੰਸੀਪਲ ਨਾਲ ਗੱਲ ਕਰੋ।

**ਇਹ ਕਿਵੇਂ ਪਤਾ ਲੱਗਦਾ ਹੈ ਕਿ ਕਿਸੇ ਵਿਦਿਆਰਥੀ ਲਈ ਇਨ-ਪਰਸਨ (ਸਕੂਲ ਵਿਚ) ਪੜ੍ਹਾਈ ਵਿਚ ਸਵਿੱਚ ਲਈ ਥਾਂ ਉਪਲਬਧ ਹੈ ਜਾਂ ਕਿਸੇ ਵਿਦਿਆਰਥੀ ਲਈ ਵਰਚੁਅਲ (ਘਰ ਵਿਚ) ਪੜ੍ਹਾਈ ਵਿਚ ਸਵਿੱਚ ਲਈ ਥਾਂ ਉਪਬਲਧ ਹੈ ਜਾਂ ਨਹੀਂ?**

ਹਰ ਸਕੂਲ ਪ੍ਰਿੰਸੀਪਲ, ਸਕੂਲ ਸੁਪਰਇਨਟੈਂਡੈਂਟ ਅਤੇ ਨਾਲ ਲਗਦੇ ਹੋਰ ਸਕੂਲਾਂ ਨਾਲ ਮਿਲਕੇ ਕੰਮ ਕਰੇਗਾ ਤਾਂ ਜੋ ਵੱਧ ਤੋਂ ਵੱਧ ਦਰਖਾਸਤਾਂ ਪੂਰੀਆਂ ਹੋ ਸਕਣ। ਕਿਸੇ ਸਵਿੱਚ ਦੀ ਦਰਖਾਸਤ ਨੂੰ ਪੂਰਾ ਕਰਨ ਲਈ ਥਾਂ ਉਪਲਬਧ ਹੈ ਜਾਂ ਨਹੀਂ, ਇਸ ਗੱਲ ਨੂੰ ਨਿਰਧਾਰਤ ਕਰਨ ਲਈ ਕਈ ਪੱਖਾਂ ਤੇ ਵਿਚਾਰ ਕੀਤੀ ਜਾਂਦੀ ਹੈ, ਜਿਸ ਵਿਚ ਇਹ ਗੱਲਾਂ ਸ਼ਾਮਲ ਹਨ: ਉਸੇ ਗਰੇਡ ਲੈਵਲ ਤੇ ਕਲਾਸ ਵਿਚ ਸਪੇਸ, ਕਲਾਸ ਦਾ ਸਾਈਜ਼ ਅਤੇ ਟੀਚਰਾਂ ਦੀ ਉਪਲਬਧਤਾ। ਅਸੀਂ ਇਸ ਗੱਲ ਲਈ ਵਚਨਬੱਧ ਹਾਂ ਕਿ ਜਿੰਨਾ ਵੱਧ ਤੋਂ ਵੱਧ ਹੋ ਸਕੇ, ਸਵਿੱਚ ਦਰਖਾਸਤਾਂ ਪੂਰੀਆਂ ਕੀਤੀਆਂ ਜਾਣ, ਪਰ ਇਹ ਵੀ ਮਹੱਤਵਪੂਰਨ ਹੈ ਕਿ ਜਿਹੜੇ ਵਿਦਿਆਰਥੀ ਸਵਿੱਚ ਨਹੀਂ ਕਰ ਰਹੇ, ਉਨ੍ਹਾਂ ਦੀ ਪੜ੍ਹਾਈ ਵਿਚ ਘੱਟ ਤੋਂ ਘੱਟ ਵਿਘਨ ਪਵੇ (ਮਿਸਾਲ ਵਜੋਂ ਕਲਾਸਾਂ ਨੂੰ ਮੁੜ ਬਦਲਣਾ, ਟੀਚਰਾਂ ਦੀ ਤਬਦੀਲੀ ਆਦਿ)

**ਕੀ ਫਰਵਰੀ ਵਿਚ ਇਨ-ਪਰਸਨ (ਸਕੂਲ ਵਿਚ) ਪੜ੍ਹਾਈ ਤੋਂ ਵਰਚੁਅਲ ਵਿਚ ਸਵਿੱਚ ਕਰਨ ਵਾਲੇ ਸਾਰੇ ਵਿਦਿਆਰਥੀਆਂ ਨੂੰ ਵਰਚੁਅਲ ਪੜ੍ਹਾਈ ਉਸੇ ਤਰੀਕੇ ਨਾਲ ਕਰਵਾਈ ਜਾਵੇਗੀ?**

ਨਹੀਂ। ਕਿਉਂਕਿ ਐਲੀਮੈਂਟਰੀ ਵਰਚੂਅਲ ਸਕੂਲ ਵਿਚ ਸੀਮਤ ਥਾਵਾਂ ਉਪਲਬਧ ਹਨ, ਕਈ ਸਕੂਲ ਵਰਚੁਅਲ ਪੜ੍ਹਾਈ ਦੀਆਂ ਆਪਣੀਆਂ ਲੋੜਾਂ ਪੂਰੀਆਂ ਕਰਨ ਲਈ ਆਪਣੇ ਲੋਕਲ ਤਰੀਕੇ ਬਣਾਉਣਗੇ ਅਤੇ ਲਾਗੂ ਕਰਨਗੇ। ਇਸ ਕਰਕੇ ਜ਼ਰੂਰੀ ਨਹੀਂ ਕਿ ਸਾਰੇ ਐਲੀਮੈਂਟਰੀ ਸਕੂਲਾਂ ਵਿਚ ਵਰਚੁਅਲ ਪੜ੍ਹਾਈ ਇਕੋ ਤਰਾਂ ਦੀ ਲੱਗੇ।

**ਕੀ ਸਾਰੇ ਸਕੂਲ ਸਵਿੱਚ ਦੀਆਂ ਦਰਖਾਸਤਾਂ ਦਾ ਪ੍ਰਬੰਧ ਇਕੋ ਤਰੀਕੇ ਨਾਲ ਕਰਨਗੇ?**

ਸਾਰੇ ਸਕੂਲ ਇਸ ਗੱਲ ਲਈ ਵਚਨਬੱਧ ਹਨ ਕਿ ਜਿੰਨਾ ਹੋ ਸਕੇ, ਸਵਿੱਚ ਦੀਆਂ ਦਰਖਾਸਤਾਂ ਪੂਰੀਆਂ ਕੀਤੀਆਂ ਜਾਣ। ਪਰ ਹਰ ਸਕੂਲ ਆਪਣੇ ਲੋਕਲ ਹਾਲਾਤ ਮੁਤਾਬਕ (ਸਵਿੱਚ ਦੀ ਦਰਖਾਸਤ ਦੇਣ ਵਾਲੇ ਵਿਦਿਆਰਥੀਆਂ ਦੀ ਗਿਣਤੀ, ਕਲਾਸਾਂ ਵਿਚ ਥਾਂ ਦੀ ਉਪਲਬਧਤਾ ਆਦਿ) ਇਨ੍ਹਾਂ ਦਰਖਾਸਤਾਂ ਨੂੰ ਜਿਵੇਂ ਪੂਰਾ ਕਰੇਗਾ, ਉਹ ਵੱਖ ਵੱਖ ਲੱਗੇਗਾ। ਮਿਸਾਲ ਵਜੋਂ, ਇਕ ਵਰਚੁਅਲ ਕਲਾਸ ਤੁਹਾਡੇ ਬੱਚੇ ਦੇ ਸਕੂਲ ਦੇ ਕਿਸੇ ਟੀਚਰ ਅਤੇ ਵਿਦਿਆਰਥੀਆਂ ਨਾਲ ਹੀ ਬਣਾਈ ਜਾ ਸਕਦੀ ਹੈ ਅਤੇ/ਜਾਂ ਇਸ ਵਿਚ ਨਾਲ ਲੱਗਦੇ ਸਕੂਲਾਂ ਦੇ ਵਿਦਿਆਰਥੀ ਵੀ ਹੋ ਸਕਦੇ ਹਨ। ਤੁਹਾਡੇ ਬੱਚੇ ਦੇ ਸਕੂਲ ਵਿਚ ਵਿਦਿਆਰਥੀਆਂ ਦੀਆਂ ਦਰਖਾਸਤਾਂ ਨੂੰ ਕਿਵੇਂ ਪੂਰਾ ਕੀਤਾ ਜਾ ਰਿਹਾ ਹੈ, ਉਸ ਬਾਰੇ ਵਿਸ਼ੇਸ਼ ਜਾਣਕਾਰੀ ਲਈ ਪ੍ਰਿੰਸੀਪਲ ਨਾਲ ਗੱਲ ਕਰੋ।

**ਜੇ ਮੇਰਾ ਬੱਚਾ ਇਨ-ਪਰਸਨ (ਸਕੂਲ ਵਿਚ) ਤੋਂ ਵਰਚੁਅਲ ਪੜ੍ਹਾਈ ਵਿਚ ਸਵਿੱਚ ਕਰਦਾ ਹੈ ਜਾਂ ਵਰਚੁਅਲ ਤੋਂ ਇਨ-ਪਰਸਨ (ਸਕੂਲ ਵਿਚ) ਸਵਿੱਚ ਕਰਦਾ ਹੈ ਤਾਂ ਕੀ ਮੇਰੇ ਬੱਚੇ ਨੂੰ ਨਵਾਂ ਟੀਚਰ ਮਿਲੇਗਾ?**

ਹਾਂ। ਪਰਿਵਾਰਾਂ ਲਈ ਇਹ ਸਮਝਣਾ ਮਹੱਤਵਪੂਰਨ ਹੋਵੇਗਾ ਕਿ ਪੜ੍ਹਾਈ ਦਾ ਮੌਡਲ ਬਦਲਣ ਦਾ ਮਤਲਬ ਹੈ ਕਿ ਉਨ੍ਹਾਂ ਦੇ ਬੱਚੇ ਦੇ ਟੀਚਰ ਜਾਂ ਕਲਾਸਾਂ ਬਦਲਣਗੀਆਂ। ਕਈ ਬੱਚਿਆਂ ਲਈ ਟੀਚਰਾਂ ਜਾਂ ਕਲਾਸਾਂ ਦੀ ਬਦਲੀ ਚੁਣੌਤੀ ਹੋ ਸਕਦੀ ਹੈ, ਖਾਸ ਕਰਕੇ ਸਕੂਲ ਸਾਲ ਦੇ ਇਸ ਸਮੇਂ ਤੇ। ਪਰਿਵਾਰਾਂ ਦਾ ਜੇ ਕੋਈ ਸਵਾਲ ਹੋਵੇ ਤਾਂ ਪੜ੍ਹਾਈ ਦਾ ਮੌਡਲ ਬਦਲਣ ਬਾਰੇ ਉਨ੍ਹਾਂ ਨੂੰ ਆਪਣੇ ਬੱਚੇ ਅਤੇ ਮੌਜੂਦਾ ਟੀਚਰ ਨਾਲ ਗੱਲ ਕਰਨੀ ਚਾਹੀਦੀ ਹੈ।

**ਜੇ ਮੇਰੀ ਸਵਿੱਚ ਦੀ ਦਰਖਾਸਤ ਨੂੰ ਫਰਵਰੀ ਵਿਚ ਪੂਰਾ ਕਰਨਾ ਸੰਭਵ ਨਾ ਹੋਇਆ ਤਾਂ ਕੀ ਮੈਨੂੰ ਵੇਟਿੰਗ ਲਿਸਟ ਵਿਚ ਰੱਖਿਆ ਜਾਵੇਗਾ?**

ਬਦਲੀ ਦੀ ਜੋ ਪ੍ਰਕਿਰਿਆ ਫਰਵਰੀ ਵਿਚ ਹੋ ਰਹੀ ਹੈ, ਉਹ 2020-21 ਸਕੂਲ ਸਾਲ ਦਾ ਆਖਰੀ ਮੌਕਾ ਹੈ। ਵਧੇਰੇ ਜਾਣਕਾਰੀ ਲਈ ਕਿਰਪਾ ਕਰਕੇ ਸਿੱਧਾ ਆਪਣੇ ਬੱਚੇ ਦੇ ਹੋਮ ਸਕੂਲ ਦੇ ਪ੍ਰਿੰਸੀਪਲ ਨਾਲ ਗੱਲ ਕਰੋ।

**ਜੇ ਮੇਰੀ ਸਵਿੱਚ ਦੀ ਦਰਖਾਸਤ ਮਨਜ਼ੂਰ ਹੋ ਗਈ ਤਾਂ ਉਸਦਾ ਮੈਨੂੰ ਕਦੋਂ ਪਤਾ ਲੱਗੇਗਾ?**

ਸਾਰੇ ਉਨ੍ਹਾਂ ਪਰਿਵਾਰਾਂ, ਜਿਨ੍ਹਾਂ ਨੇ ਦਸੰਬਰ ਸਰਵੇ ਵਿਚ ਸਵਿੱਚ ਵਿਚ ਆਪਣੀ ਰੁਚੀ ਦੱਸੀ ਸੀ, ਉਨ੍ਹਾਂ ਦੀ ਦਰਖਾਸਤ ਦੀ ਪੁਸ਼ਟੀ ਕਰਨ ਲਈ ਉਨ੍ਹਾਂ ਦੇ ਬੱਚੇ ਦੇ ਸਕੂਲ ਨੇ ਸੰਪਰਕ ਕੀਤਾ ਹੋਵੇਗਾ। ਉਨ੍ਹਾਂ ਦੀ ਸਵਿੱਚ ਦਰਖਾਸਤ ਦੀ ਸਥਿਤੀ ਬਾਰੇ ਦੱਸਣ ਲਈ ਹੋਮ ਸਕੂਲ ਦੇ ਪ੍ਰਿੰਸੀਪਲ ਦੁਆਰਾ 12 ਫਰਵਰੀ, ਸ਼ੁਕਰਵਾਰ, ਸ਼ਾਮ ਤੱਕ ਸੂਚਿਤ ਕੀਤਾ ਜਾਵੇਗਾ। ਜਦੋਂ ਇਕ ਵਾਰ ਸਵਿੱਚ ਦੀ ਪ੍ਰਕਿਰਿਆ ਸ਼ੁਰੂ ਹੋ ਗਈ ਤਾਂ ਸਾਰੇ ਵਿਦਿਆਰਥੀਆਂ ਨੂੰ ਉਨ੍ਹਾਂ ਦੀ ਨਵੀਂ ਕਲਾਸ ਵਿਚ ਤਬਦੀਲ ਕਰਨ ਦੀ ਪ੍ਰਕਿਰਿਆ ਕੁੱਝ ਸਮਾਂ ਲਵੇਗੀ। ਤੁਹਾਡੇ ਬੱਚੇ ਬਾਰੇ ਵਿਸ਼ੇਸ਼ ਜਾਣਕਾਰੀ ਅਤੇ ਵੇਰਵੇ ਪ੍ਰਿੰਸੀਪਲ ਦੁਆਰਾ ਸਿੱਧਾ ਤੁਹਾਡੇ ਨਾਲ ਹੀ ਸਾਂਝੇ ਕੀਤੇ ਜਾਣਗੇ।

**ਸਵਿੱਚ ਲਾਗੂ ਕਦੋਂ ਹੋਵੇਗੀ?**

ਇਹ ਇਕ ਗੁੰਝਲਦਾਰ ਪ੍ਰਕਿਰਿਆ ਹੈ ਅਤੇ ਇਸ ਕਰਕੇ ਬਦਲੀ ਦੀ ਕੋਈ ਇਕ ਤਰੀਕ ਨਹੀਂ ਹੋਵੇਗੀ। ਫਰਵਰੀ ਦੇ ਮਹੀਨੇ ਦੌਰਾਨ ਕੁੱਝ ਅਰਸੇ ਤੱਕ ਵਿਦਿਆਰਥੀਆਂ ਦਾ ਤਬਾਦਲਾ ਹੁੰਦਾ ਰਹੇਗਾ। ਵਿਸ਼ੇਸ਼ ਸਮਾਂ ਇਸ ਗੱਲ ਤੇ ਨਿਰਭਰ ਕਰੇਗਾ ਕਿ ਕਦੋਂ ਸਾਰੇ ਟੀਡੀਐਸਬੀ ਸਕੂਲ ਇਨ-ਪਰਸਨ ਪੜ੍ਹਾਈ ਵਾਸਤੇ ਮੁੜ ਖੁੱਲ੍ਹਦੇ ਹਨ।

**ਇਸ ਫਰਵਰੀ ਦੇ ਮੌਕੇ ਲਈ ਸਵਿੱਚ ਦੀਆਂ ਸਾਰੀਆਂ ਦਰਖਾਸਤਾਂ ਨੂੰ ਪੂਰਾ ਕਰਨਾ ਸੰਭਵ ਕਿਉਂ ਨਹੀਂ?**

ਨਵੇਂ ਗਰੁੱਪ (cohorts) ਬਣਾਉਣ ਬਾਰੇ ਅਸੀਂ ਟੋਰਾਂਟੋ ਪਬਲਿਕ ਹੈਲਥ ਨਾਲ ਸਲਾਹ ਕੀਤੀ ਹੈ ਅਤੇ ਭਾਵੇਂ ਇਹ ਗੱਲ ਸੰਭਵ ਹੈ ਕਿ ਸਕੂਲਾਂ ਦੇ ਮੁੜ ਖੁੱਲ੍ਹਣ ਵੇਲੇ ਮੌਜੂਦਾ ਗਰੁੱਪਾਂ ਵਿਚ ਨਵੇਂ ਵਿਦਿਆਰਥੀ ਸ਼ਾਮਲ ਕਰਨੇ ਸੰਭਵ ਹਨ, (ਕਿਉਂਕਿ ਉਹ ਸਕੂਲ ਤੋਂ ਬਾਹਰ ਰਹੇ ਅਤੇ ਵਿੰਟਰ ਬਰੇਕ ਤੋਂ ਬਾਦ ਰਿਮੋਟ ਲਰਨਿੰਗ ਕਰ ਰਹੇ ਸਨ), ਅਸੀਂ ਇਸ ਗੱਲ ਲਈ ਵੀ ਵਚਨਬੱਧ ਹਾਂ ਕਿ ਉਨ੍ਹਾਂ ਵਿਦਿਆਰਥੀਆਂ ਦੀ ਪੜ੍ਹਾਈ ਵਿਚ ਘੱਟ ਤੋਂ ਘੱਟ ਵਿਘਨ (ਜਿਵੇਂ ਕਿ ਕਲਾਸਾਂ ਦਾ ਮੁੜਗਠਨ ਜਾਂ ਟੀਚਰ ਦੀ ਤਬਦੀਲੀ ਆਦਿ) ਪਵੇ, ਜਿਹੜੇ ਪੜ੍ਹਾਈ ਦਾ ਮੌਡਲ ਨਹੀਂ ਬਦਲ ਰਹੇ। ਜਿਹੜੇ ਵਿਦਿਆਰਥੀ ਕੋਵਿਡ-19 ਦੇ ਵੱਧ ਖਤਰੇ ( ਜਿਵੇਂ ਕਿ TPH ਦੁਆਰਾ ਨਿਰਧਾਰਤ ਕੀਤਾ ਗਿਆ) ਵਾਲੇ ਖੇਤਰਾਂ ਵਿਚ ਰਹਿ ਰਹੇ ਹਨ, ਉਨ੍ਹਾਂ ਨੂੰ ਪਹਿਲ ਦਿੱਤੀ ਜਾਵੇਗੀ।